Ole Madsen, som er tidligere kommunikationsdirektør ved Spar Nord, har begået svindel for 20 millioner kroner mod sin tidligere arbejdsplads over en periode på 15 år. Det skriver finans.dk . Pengene er angiveligt blevet brugt på luksusvarer som vin, rejser, tøj og biler. Ole Madsen erkender bedrageriet og står derfor nu til en anbringelsesdom eller en fængselsstraf ifølge Finans. Selv forklarer Ole Madsen, at svindlen skyldes psykisk sygdom. - Det er vigtigt for mig at få sagt, at det udspringer af alvorlig psykisk sygdom, og ikke fordi jeg er et dårligt menneske som sådan. Denne sag har ført til, at jeg er blevet udredt og diagnosticeret med bipolar affektiv sindslidelse, siger Ole Madsen til Finans. Ejer intet i dag Siden 2005, hvor Ole Madsen blev ansat i Spar Nord, har han sendt en række falske fakturaer til Spar Nord til det område, hvor han selv var direktør. Derefter har han fået dem godkendt og betalt af banken. Ifølge Finans er det blevet til 200 falske fakturaer gennem årene. Spar Nord bekræfter, at de har politianmeldt en tidligere medarbejder, men de vil ikke offentliggøre, hvem det er. Ole Madsen bekræfter dog selv historien over for Finans og erkender bedrageriet. Han forklarer også, at han har brugt alle pengene løbende og derfor intet ejer i dag. Han er derfor også blevet erklæret personlig konkurs. - En ekstravagant ferie kan koste 300.000 til 400.000 kr. Tager du to af dem om året, er du godt på vej. Et sæt tøj til 40.000 kr. Vin til 1.000 kr. flasken. Jeg har også leaset biler. Det er bare at tage et almindeligt forbrug og skalere det op til absurde niveauer. Det er gennemgribende meningsløst, siger Ole Madsen til Finans. Bedrageriet blev opdaget, da Ole Madsen i 2020 forlod Spar Nord.
Tidligere kommunikationsdirektør ved Spar Nord risikerer fængsel, efter at han i 15 år har bedraget sin tidligere arbejdsplads for angiveligt 20 millioner kroner. Selv forklarer han svindlen med psykisk sygdom.